जिस बात को समझने की ज़रूरत है और जो शायद इस गलतफ़हमी की असल वजह भी है वह यह कि इस्लाम ने गुलामी की प्रथा को खत्म करने के लिए एक क्रमिक प्रक्रिया (gradual process) को अपनाया यानी एकदम से इसको खत्म करने का हुक्म देने की बजाय धीरे-धीरे इसे समाप्त किया गया क्योंकि उस समय अरब के समाजी हालात को देखते हुए यही सही रास्ता था। यह ध्यान रखा जाना चाहिए कि इस्लाम से पहले गुलामी की प्रथा अरब समाज का एक अभिन्न हिस्सा थी। लगभग हर घर में बड़ी संख्या में महिला और पुरुष गुलाम मौजूद थे। इसके दो बड़े कारण थे: पहला, उस समय आम नीति यह थी कि युद्ध के कैदियों को गुलामों के रूप में विजयी सेना में बाँट दिया जाता था। दूसरा, उस समय अरब में गुलामों के व्यापक बाज़ार हुआ करते थे जहाँ हर उम्र के महिला-पुरुष गुलाम किसी समान की तरह बिका करते थे।